[pic] | AZ EURÓPAI KÖZÖSSÉGEK BIZOTTSÁGA |

Brüsszel, 22.7.2008

COM(2008) 493 végleges

A BIZOTTSÁG KÖZLEMÉNYE A TANÁCSNAK

a Bulgária Európai Unióhoz való csatlakozásáról szóló okmány 37. cikke alapján az 1962/2006/EK rendelet hatályon kívül helyezéséről rendelkező rendelet tervezetéről

A BIZOTTSÁG KÖZLEMÉNYE A TANÁCSNAK

a Bulgária Európai Unióhoz való csatlakozásáról szóló okmány 37. cikke alapján az 1962/2006/EK rendelet hatályon kívül helyezéséről rendelkező rendelet tervezetéről

Annak nyomán, hogy Bulgária nem teljesítette a csatlakozási tárgyalások keretében a közösségi repülésbiztonsági politikával kapcsolatban, a határokon átnyúló hatással rendelkező gazdasági tevékenységre vonatkozóan vállalt egyes kötelezettségeit, a Bizottság Bulgária csatlakozási okmányának 37. cikke alapján a 1962/2006/EK rendelettel[1] védintézkedéseket hozott Bulgáriával szemben a légi közlekedés területén. A védintézkedések bevezetését követően a biztonsági hiányosságok orvoslása érdekében a bolgár polgári légiközlekedési hatóság korrekciós intézkedési terv végrehajtását kezdeményezte az Európai Repülésbiztonsági Hatóságnál (EASA), amelyről egyetértésre is jutott vele.

A Bizottság felkérte az EASA-t annak ellenőrzésére, hogy a bolgár légiközlekedési hatóságok teljesítik-e az 1962/2006/EK rendelettel bevezetett védintézkedésekkel összefüggő valamennyi biztonsági kérdésben a hatályos szabályozásból fakadó követelményeket.

A bolgár polgári légiközlekedési hatóság késedelem nélkül cselekedett, a kiigazító intézkedésekről tervezetet nyújtott be az EASA-hoz, majd a szóban forgó intézkedéseket az Ügynökség egyetértésével végre is hajtotta. Az EASA az intézkedések végrehajtásának eredményességét 2008. április 8. és 9. között egy második látogatás során ellenőrizte, majd ezt követően 2008. április 24-én nyilatkozatot adott ki záró megállapításairól.

A Bulgária Európai Unióhoz való csatlakozásáról szóló okmány 37. cikke értelmében a védintézkedések legfeljebb addig tarthatók fenn, amíg ez feltétlenül szükséges, és mindenképpen hatályon kívül kell őket helyezni, amint az adott kötelezettségvállalást teljesítették. Bulgáriának sikerült a megállapodások szerinti kiigazító intézkedéseket végrehajtania, ami a Bizottság álláspontja szerint elegendő bizonyíték arra nézve, hogy a bolgár polgári légiközlekedési hatóság képes biztosítani a közös biztonsági szabályok betartatását. A Bizottság tehát – a Bulgária Európai Unióhoz való csatlakozásáról szóló okmány 37. cikkével összhangban – úgy ítéli meg, hogy Bulgária kellőképpen elkötelezte magát a légi közlekedésre irányadó közösségi szabályok maradéktalan alkalmazása mellett, így az 1962/2006/EK rendelettel bevezetett védintézkedéseket indokolt visszavonni.

Az említett 37. cikk értelmében a Bizottság a védintézkedést megállapító európai rendeletek és határozatok visszavonása előtt köteles megfelelő időben tájékoztatni a Tanácsot, és a Tanács e vonatkozásban tett észrevételeit köteles kellő mértékben figyelembe venni. Ennek megfelelően ezzel a közleménnyel a Bizottság hivatalosan tájékoztatja a Tanácsot a mellékletben bemutatott intézkedések elfogadására vonatkozó szándékáról.

A Bizottság ezeket az intézkedéseket köteles a Tanács tárgyban tett észrevételeinek kellő mértékű figyelembevételével elfogadni.

MELLÉKLET

Tervezet:

A BIZOTTSÁG …/…/EK RENDELETE

(…)

az 1962/2006/EK rendelet hatályon kívül helyezéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a Bulgáriának és Romániának az Európai Unióhoz történő csatlakozásáról szóló szerződésére és különösen annak 4. cikke (3) bekezdésére,

tekintettel a Bulgária és Románia Európai Unióhoz való csatlakozásáról szóló okmányra és különösen annak 37. cikkére,

mivel:

(1) Bulgária csatlakozási okmányának 37. cikke értelmében a 1962/2006/EK rendelet[2] révén a Bizottság védintézkedéseket hozott Bulgáriával szemben a légi közlekedés terén annak érdekében, hogy kezelje a légi közlekedés belső piacának abból adódó súlyos hiányosságát, hogy Bulgária nem teljesítette a csatlakozási tárgyalások keretében a határokon átnyúló hatással rendelkező gazdasági tevékenységre vonatkozóan, a közösségi repülésbiztonsági politikával kapcsolatban vállalt egyes kötelezettségeit.

(2) Az 1962/2006/EK rendeletben foglalt védintézkedések bevezetését követően Bulgária hatáskörrel rendelkező polgári légiközlekedési hatósága (a továbbiakban: a bolgár hatóság) felajánlotta az Európai Repülésbiztonsági Ügynökségnek (EASA), hogy kiigazító intézkedéseket hajt végre az EASA és az Egyesített Légügyi Hatóságok (JAA) korábbi látogatásai során megállapított hiányosságok kezelésére, és erre vonatkozóan megállapodás is született.

(3) 2007. szeptember 6-án a Bizottság felkérte az EASA-t, hogy ellenőrizze, a bolgár légiközlekedési hatóságok megfelelnek-e a szabályozási követelményeknek a biztonság valamennyi területén, amelyeket az 1962/2006/EK rendelet által bevezetett védintézkedések érintenek, tehát ellenőrizzék a megállapodás szerinti kiigazító cselekvési terv végrehajtását, valamint azt, hogy a bolgár hatóság képes-e a szabályok végrehajtására, illetőleg a felügyeleti kötelezettségei keretében betartatásuk biztosítására.

(4) Az ellenőrzést az EASA 2007. november 26. és 30. között, a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EK tanácsi rendelet, 1592/2002/EK rendelet és a 2004/36/EK irányelv hatályon kívül helyezéséről szóló, 2008. február 20-i 216/2008/EK európai parlamenti és tanácsi rendelet[3] 24. cikke (1) és (5) bekezdésének és 54. cikkének alkalmazásában, az Európai Repülésbiztonsági Ügynökség szabványosítási vizsgálatok elvégzésével kapcsolatos munkamódszereiről szóló, 2006. május 16-i 736/2006/EK bizottsági rendelet[4] rendelkezéseivel összhangban végezte el. Az ellenőrzést követően az EASA 2008. február 15-én adta ki jelentését[5].

(5) A szabványosítási ellenőrzésről kiadott jelentésében az EASA jelentős előrelépésről számolt be: az M. rész (Part M), a 145. rész (Part 145) és a 147. rész (Part 147) szerinti valamennyi szükséges jóváhagyást és a 66. rész (Part 66) szerinti valamennyi szükséges engedélyt kiadták. Az európai követelmények szerint kiadták egy kivételével az összes üzemben tartási engedélyt (AOC) is. Az EASA így a légi alkalmasság terén negyvenötből negyvennégy ügyet le tudott zárni, míg a folyamatos felügyelet eljárásai terén tizenkét új hiányosságot fedezett fel.

(6) Jelentésében az EASA azt is megállapította, hogy az előző, 2006 novemberében végrehajtott ellenőrző látogatása óta a bolgár hatóság a Bulgáriában lajstromozott valamennyi légi jármű légi alkalmassága tekintetében radikális intézkedéseket hozott.

(7) Így a bolgár lajstromban szereplő légi járművek száma csaknem a felére csökkent annak köszönhetően, hogy kikerültek a lajstromból a 216/2008/EK rendelet II. mellékletének hatálya alá tartozó korábbi, szovjet tervezésű légi járművek. Továbbá a bolgár hatóság intézkedéseket hozott azon jóváhagyások és engedélyek visszavonására vagy hatályának korlátozására, amelyek nem teljesítik a vonatkozó követelményeket. A korábbi nyolcról tizenkettőre nőtt a folyamatos légi alkalmasság ellenőrzését végző felügyelők száma (és további háromfős segédszemélyzetet is felvettek). Továbbá az elmúlt évben jelentősen fejlődtek a bolgár hatóság adatnyilvántartásai, így lehetségessé vált a felügyeleti szintek egyértelmű bemutatása az EASA felügyelői számára. Az EASA azt is megállapította, hogy a bolgár hatóság nagy erőfeszítéseket tett annak érdekében, hogy a felügyelők részére olyan kézikönyvet állítson össze, amely az eredeti jóváhagyás vagy a meglévő jóváhagyások módosítása érdekében benyújtott kérelmekhez a kérelmezők által használandó követelményeket és ellenőrzési listákat is tartalmazza. Végül azt is megállapította, hogy a hatóságnak mind a régebbi, mind az új személyzete átfogó képzésben részesült, bár bizonyos területekre – így a karbantartási és a megbízhatósági programok jóváhagyására, valamint a csökkent látótávolság RVSM programjára – nem fordítottak kellő figyelmet.

(8) Ugyanakkor az EASA megállapította, hogy elsősorban a légi alkalmassági engedélyek és a folyamatos felügyelet terén további fejlődés szükséges annak érdekében, hogy megszűnjön az a problémás helyzet, hogy a bolgár hatóság nem értékeli az üzemeltetésre, a karbantartásra és a repülőszemélyzet szakszolgálati engedélyeire vonatkozó közös minőségbiztosítási rendszer hatékonyságát. Ebben a vonatkozásban különösen az EASA a 736/2006/EK rendelet 13. cikkének d) pontja értelmében megállapította, hogy az adott területen a szabványosítási követelményekkel kapcsolatban olyan jelentős szabálytalanság áll fenn, amely biztonsági kérdéseket vet fel, ha nem hoznak azonnal korrekciós intézkedéseket. Továbbá a bolgár hatóság által gyakorolt felügyelet hatékonyságának ellenőrzése céljából meglátogatott vállalkozások esetében több olyan szabálytalanságra is fény derült, amelyekkel összefüggésben, további tíz hiányosság esetében a hatóságoknak a problémák tizennégy napon belül történő megoldása érdekében a 13. cikk c) pontjának megfelelően kiigazító intézkedéseket kell javasolniuk.

(9) A bolgár hatóság késedelem nélkül cselekedett, a kiigazító intézkedések tervezetét benyújtotta az EASA-hoz, majd a szóban forgó intézkedéseket az EASA egyetértésével végre is hajtotta. Az EASA az intézkedések végrehajtásának eredményességét 2008. április 8. és 9. között egy újabb látogatás során ellenőrizte, és 2008. április 24-én a 736/2006/EK rendelet 12. cikkének b) pontja szerint nyilatkozatot adott ki a záró megállapításairól. Az EASA által 2008. május 21-én elkészített, majd a Bizottsághoz május 26-án továbbított végleges változat tovább módosította a nyilatkozat bizonyos megállapításait.

(10) 2008. május 15-én Bulgária a záró megállapításokról korábban kiadott EASA-nyilatkozatra hivatkozva hivatalosan kérte, hogy a Bizottság az 1962/2006/EK rendelet 3. cikkével összhangban vizsgálja felül és vonja vissza a védintézkedéseket.

(11) A Bulgária és Románia Európai Unióhoz való csatlakozásáról szóló okmány 37. cikke szerint a védintézkedések legfeljebb addig tarthatók fenn, amíg ez feltétlenül szükséges, és mindenképpen hatályon kívül kell őket helyezni, amint az adott kötelezettségvállalást teljesítették. Bulgáriának sikerült a megállapodások szerinti kiigazító intézkedéseket végrehajtania, ami elegendő bizonyíték arra nézve, hogy a bolgár hatóság képes biztosítani a 216/2008/EK rendelet és végrehajtási rendeletei betartatását.

(12) A Bizottság megítélése szerint tehát Bulgária kellőképpen elkötelezte magát a légi közlekedésre irányadó közösségi szabályok maradéktalan alkalmazása mellett, így az 1962/2006/EK rendelettel bevezetett védintézkedéseket vissza kell vonni.

(13) A Bulgária és Románia Európai Unióhoz való csatlakozásáról szóló okmány 37. cikke szerint a Bizottság a védintézkedések visszavonása előtt megfelelő időben köteles tájékoztatni a Tanácsot, és a Tanács e vonatkozásban tett észrevételeit köteles kellő mértékben figyelembe venni. Ennek megfelelően a Bizottság […]-án/-én tájékoztatta a Tanácsot.

(14) A Tanács […]-án/-én megküldte észrevételeit a Bizottságnak. Ez a rendelet kellő mértékben figyelembe veszi ezeket az észrevételeket,

ELFOGADTA EZT A RENDELETET:

1. cikk

Az 1962/2006/EK rendelet hatályát veszti.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, [...]-án/-én.

a Bizottság részéről

a Bizottság tagja

[1] HL L 408., 2006.12.30., 8. o. Helyesbítés: HL L 47., 2007.2.16., 8. o.

[2] HL L 408., 2006.12.30., 8. o. Helyesbítés: HL L 47., 2007.2.16., 8. o .

[3] HL L 79., 2008.3.19., 1. o.

[4] HL L 129., 2008.5.17., 10. o.

[5] Final Report on the EASA Standardisation Inspection of the Republic of Bulgaria, Bulgarian Civil Aviation Administration, in the field of European aviation safety regulation applicable in the area of continuing airworthiness (Zárójelentés a Bolgár Köztársaságban a Bolgár Polgári Légiközlekedési Hatóságnál a folyamatos légi alkalmasságra irányadó európai légiközlekedési biztonsági szabályozás terén az EASA által végrehajtott szabványosítási vizsgálatról), CAW.BG.11.2007, közzétéve 2008. február 15-én.